Pielikums

Latvijas Kultūras akadēmijas

2015.gada \_\_.janvāra

     rīkojumam Nr.\_\_\_\_\_\_\_\_\_

**Latvijas Kultūras akadēmijas**

**KONKURSA**

**par pretendentu atlasi darbam Latvijas Republikas simtgades jauniešu rīcības komitejā**

**NOLIKUMS**

1. **Vispārīga informācija**
   1. Konkursa organizators - Latvijas Kultūras akadēmija, reģistrācijas Nr. 90000039164, juridiskā adrese: Ludzas iela 24, Rīga, LV-1003, tālrunis: +371 67140175, fakss: +371 67141012, interneta adrese: [www.lka.edu.lv](http://www.km.gov.lv), elektroniskā pasta adrese: [admin@lka.edu.lv](mailto:admin@lka.edu.lv) sadarbībā ar Latvijas Republikas Kultūras ministriju, reģistrācijas Nr. 90000042963, juridiskā adrese: Kr.Valdemāra iela 11a, LV – 1364, tālrunis: +371 67330200, fakss: +371 67330292, interneta adrese: [www.km.gov.lv](http://www.km.gov.lv), elektroniskā pasta adrese: [pasts@km.gov.lv](mailto:pasts@km.gov.lv).
   2. Šis Nolikums nosaka kārtību, kādā Latvijas Kultūras akadēmija organizē konkursu „Par pretendentu atlasi darbam Latvijas Republikas simtgades jauniešu rīcības komitejā” (turpmāk – Konkurss).
   3. Konkursā var piedalīties jebkura fiziska persona, kas ir iepazinusies ar Konkursa Nolikuma noteikumiem un ir izteikusi vēlēšanos piedalīties Konkursā, iesniedzot pieteikumu atbilstoši šā Konkursa Nolikuma noteikumiem (turpmāk – Pretendenti).
   4. Konkursā iesniegtos Pretendentu pieteikumus vērtē Latvijas Kultūras akadēmijas izveidota žūrijas komisija (turpmāk – Žūrijas komisija).
   5. Konkurss notiek 2 (divās) kārtās.
   6. Konkursa Nolikuma prasības visiem Pretendentiem ir vienādas.
   7. Ar Konkursa Nolikumu var iepazīties Latvijas Kultūras akadēmijas mājas lapā [www.lka.edu.lv](http://www.lka.edu.lv) sadaļā “Aktualitātes” vai Latvijas Kultūras akadēmijas Rektorātā, 3.stāvā, 28.kabinetā, Ludzas ielā 24, Rīgā, LV-1003, darba laikā no pirmdienas līdz piektdienai 8:30 – 16:30, iepriekš piesakot savu ierašanos Latvijas Kultūras akadēmijas lietvedei pa tālruni + 371 67140175.
2. **Konkursa mērķis, uzdevumi un vērtēšanas kritēriji**
   1. Konkursa mērķis ir atlasīt jauniešus un speciālistus, kam ikdienas darbs ir saistīts ar bērnu un jauniešu auditoriju, darbam Latvijas Republikas simtgades jauniešu rīcības komitejā (turpmāk – Komiteja). Latvijas Republikas simtgades jauniešu rīcības komitejas darbības pamatprincipi atrodami šā Konkursa Nolikuma pielikumā Nr. 1.
   2. Konkursa uzdevumi ir:
      1. atlasīt Pretendentu iesniegtos pieteikumus atbilstoši šā Konkursa Nolikuma 4.1.punktam;
      2. atlasīt ne vairāk kā 20 Komitejas locekļus 2 (divās) Konkursa kārtās;
   3. Konkursa atlases kritēriji ir:
      1. Komitejas locekļi pārstāv dažādus reģionus, bērnu un jauniešu darbības jomas un tautības;
      2. Komitejas sastāvā ir minimums 6 (seši) pārstāvji no katras šā Konkursa Nolikuma 2.4.1.punktā minētās mērķgrupas;
   4. Konkursa vērtēšanas kritēriji ir:
      1. Pretendenti tiek vērtēti divās mērķgrupās – jaunieši vecumā no 13 līdz 25 gadiem (pēc Jaunatnes likuma) un speciālisti, kam ikdienas darbs ir saistīts ar bērnu un jauniešu auditoriju;
      2. Pretendentu raksturo pašiniciatīva, piederības sajūta Latvijas valstij, spēja strādāt patstāvīgi un rezultatīvi, Pretendentam piemīt īpašības, kas nepieciešamas viedokļa līderim;
      3. Pretendents ir sabiedriski aktīvs vietējā, nacionālā vai starptautiskā mērogā.
3. **Pieteikumu iesniegšanas vieta, termiņš un kārtība**
   1. Pretendenti iesniedz piedāvājumus Konkursam **līdz 2015.gada 26.janvārim, plkst. 12:00**, nosūtot tos elektroniski uz e-pastu [admin@lka.edu.lv](mailto:admin@lka.edu.lv) vai nosūtot tos pa pastu uz adresi: Latvijas Kultūras akadēmija, Ludzas ielā 24, Rīgā, LV-1003. Pretendentiem, kuri piedāvājumus nosūta pa pastu, ir jānodrošina to piegāde šajā punktā norādītajā adresē līdz piedāvājumu iesniegšanas termiņam.
   2. Pieteikumi tiks reģistrēti to saņemšanas kārtībā, norādot saņemšanas datumu, laiku un reģistrācijas numuru. Pieteikums par saņemtu tiks uzskatīts brīdī, kad Pretendents no Latvijas Kultūras akadēmijas lietvedes saņems apstiprinājuma e-pastu par pieteikuma saņemšanu.
   3. Latvijas Kultūras akadēmija nepieņem izskatīšanai un Konkursa ietvaros nevērtē pieteikumus, kas:
      1. iesniegti pēc Konkursa Nolikuma 3.1.punktā minētā termiņa;
      2. neatbilst Konkursa Nolikuma 4. punkta prasībām.
4. **Konkursā iesniedzamā dokumentācija**
   1. Atbilstoši šā Konkursa Nolikuma 3.1.punktā noteiktajam termiņam Pretendenti iesniedz pieteikumu, kas sastāv no:
      1. Pretendenta pieteikuma anketas latviešu valodā (kopā ne vairāk kā 3 (trīs) A4 lapas) (Konkursa Nolikuma pielikums Nr.2);
      2. Pretendenta dzīvesgājuma (CV);
      3. citiem papildus Pretendentu raksturojošiem dokumentiem, kas var tikt pievienoti pēc Pretendenta ieskatiem.
5. **Termiņš, kādā uzdodami papildu jautājumi par Konkursa Nolikumu**
   1. Informācijas apmaiņa starp Latvijas Kultūras akadēmiju un ieinteresētajiem Pretendentiem par Konkursa „Par pretendentu atlasi darbam Latvijas Republikas simtgades jauniešu rīcības komitejā” noteikumiem notiek rakstveidā pa pastu, faksu, nododot personīgi vai pa e-pastu: [admin@lka.edu.lv](mailto:admin@lka.edu.lv). Uz informācijas pieprasījumiem un jautājumiem obligāti jābūt norādei: konkursam „Par pretendentu atlasi darbam Latvijas Republikas simtgades jauniešu rīcības komitejā”.
   2. Pretendents papildu informāciju var saņemt 2 (divu) darba dienu laikā pēc informācijas pieprasīšanas.
6. **Konkursa vērtēšanas kārtība**
   1. Pretendentu iesniegtos pieteikumus izskata slēgtā sēdē.
   2. Žūrijas komisija individuāli vērtē katra Pretendenta iesniegto pieteikumu atbilstoši Konkursa Nolikumā noteiktajiem vērtēšanas kritērijiem.
   3. Žūrijas komisija savā darbā ir tiesīga pieaicināt speciālistus vai neatkarīgus ekspertus ar padomdevēja tiesībām iesniegto pieteikumu izvērtēšanai.
   4. Žūrijas komisijas sekretāre novērtē pieteikumu atbilstību šā Konkursa Nolikuma 4.punktam. Ja kāds pieteikums neatbilst šā Konkursa Nolikuma 4.punkta prasībām (ja nav pievienots kāds no minētajiem dokumentiem), tad tas netiek nodots Žūrijas komisijai tālākai izvērtēšanai. Žūrijas komisijas sekretāre informē Pretendentu par to, ka viņa dalība konkursā ir pārtraukta.
   5. Konkursa 1. (pirmā) kārta – pieteikumu vērtēšana:
      1. Katrs Žūrijas komisijas loceklis individuāli veic Pretendentu pieteikumu novērtējumu, izvirzot ne vairāk kā 30 (trīsdesmit) kandidātus Konkursa otrajai kārtai. Pretendentu pieteikumi tiek sakārtoti dilstošā secībā, sākot ar Pretendentu, kam pēc Žūrijas komisijas locekļa domām ir Konkursa vērtēšanas kritērijiem atbilstošākais pieteikums. Savu pieteikumu sadalījumu katrs Žūrijas komisijas loceklis prezentē Konkursa komisijas sēdē.
      2. Visu Žūrijas komisijas locekļu sarindotie pieteikumu saraksti tiek apkopoti kopējā sarakstā pēc principa, ka augstākās pozīcijās ierindojas to Pretendentu pieteikumi, kurus augstāk novērtējuši vairāki Žūrijas komisijas locekļi.
   6. Konkursa 2. (otrā) kārta – intervija ar Konkursa Žūrijas komisiju:
      1. Pirmos 30 (trīsdesmit) Pretendentus, ko Žūrijas komisija sarakstā ir visaugstāk ierindojusi, Žūrijas komisijas sekretārs pēc lēmuma pieņemšanas, uzaicina piedalīties Konkursa otrajā kārtā, izsūtot uzaicinājumu uz interviju ar Žūrijas komisiju. Uzaicinājumi tiks nosūtīti uz Pretendentu pieteikuma anketās norādītajiem e-pastiem, kā arī sazinoties ar Pretendentiem uz pieteikumos norādītajiem kontakttālruņiem.
      2. Katrs Žūrijas komisijas loceklis, pēc visu aicināto Pretendentu noklausīšanās, Konkursa otrajā kārtā izvirza vismaz 12, bet ne vairāk kā 20 kandidātus Komitejas locekļu sastāvam.
      3. Lēmumu par Komitejas locekļu sastāvu Žūrijas komisija pieņem kopīgi, ņemot vērā katra Žūrijas komisijas locekļa viedokli un pieaicināto speciālistu vai neatkarīgo ekspertu viedokli.
   7. Konkursa komisijas sēdes protokolē Žūrijas komisijas sekretārs. Protokolus paraksta Žūrijas komisijas priekšsēdētājs un sekretāre. Pievienoto Žūrijas komisijas lēmumu – Žūrijas komisijas priekšsēdētājs. Sēdes protokoli glabājas Latvijas Kultūras akadēmijas Rektorātā.
   8. Žūrijas komisijas priekšsēdētājs iesniedz Latvijas Kultūras akadēmijas rektorei apstiprināšanai komisijas Konkursa pirmās un otrās kārtas lēmumus, pievienojot konkursa Žūrijas komisijas sēdes protokolus, Pretendentu pieteikumus, to iesniegtos dokumentus.
   9. Konkursa rezultāti tiek publiskoti Latvijas Kultūras akadēmijas mājas lapā ne vēlāk kā 5 (piecu) darba dienu laikā pēc Konkursa otrās kārtas beigām un iesniegti Latvijas Republikas Kultūras ministrijā turpmākam darbam.
7. **Konkursa Pretendenta tiesības un pienākumi**
   1. Pretendenti līdz pieteikumu iesniegšanas termiņa beigām var veikt grozījumus vai atsaukt savu pieteikumu, iesniedzot Pretendenta parakstītu iesniegumu. Pieteikuma atsaukšanai ir bezierunu raksturs un tā izslēdz Pretendentu no tālākas dalības Konkursā. Pieteikuma mainīšanas gadījumā Pretendents iesniedz jaunu pieteikumu. Par pieteikuma iesniegšanas laiku tiks uzskatīts otrā pieteikuma iesniegšanas brīdis. Pēc pieteikuma iesniegšanas termiņa beigām Pretendents nevar savu pieteikumu grozīt vai atsaukt.
   2. Pretendents, iesniedzot pieteikumu, piekrīt visiem Konkursa Nolikuma noteikumiem un ir atbildīgs par pieteikumā un Pretendenta anketā norādīto ziņu patiesumu. Ja pieteikumu iesniedz nepilngadīga persona, attiecīgo piekrišanu Konkursa Nolikuma noteikumiem pauž tā aizbildnis vai aizgādnis.
   3. Pretendenti patstāvīgi sedz visus izdevumus, kas saistīti ar pieteikuma sagatavošanu un iesniegšanu.

**Konkursa nolikuma pielikumi:**

Pielikums Nr. 1 Latvijas Republikas simtgades jauniešu rīcības komitejas darbības pamatprincipi;

Pielikums Nr. 2 Pretendenta pieteikuma anketa uz 1(vienas) lapas.

Latvijas Kultūras akadēmijas

KONKURSA

„Par pretendentu atlasi darbam Latvijas Republikas simtgades jauniešu rīcības komitejā”

Pielikums Nr.1

**Latvijas Republikas simtgades jauniešu rīcības komitejas darbības pamatprincipi**

**I. Vispārējie noteikumi**

1. Latvijas Republikas simtgades svētku jauniešu rīcības komiteja (turpmāk – Komiteja) ir konsultatīva, koordinējoša un organizatoriska institūcija, kuras mērķis ir veicināt Latvijas Republikas Kultūras ministrijas (turpmāk – Kultūras ministrija) ar jauniešiem saskaņota darba īstenošanu, plānojot un īstenojot Latvijas simtgades (turpmāk – Simtgade) svētku programmu, kā arī veicināt jauniešu iniciatīvas, līdzdalību lēmumu pieņemšanā un Simtgades svētku organizēšanā.

**II. Komitejas izveide un sastāvs**

1. Komitejas sastāvā iekļauj pārstāvjus no Kultūras ministrijas, Izglītības un zinātnes ministrijas, Valsts izglītības un satura centra, Latvijas Republikas simtgades svētku radošās padomes un Latvijas Kultūras akadēmijas un jauniešus un speciālistus, kam ikdienas darbs ir saistīts ar bērnu un jauniešu auditoriju.
2. Komitejas sastāvā iekļauj ne vairāk kā 20 jauniešus un speciālistus, kam ikdienas darbs ir saistīts ar bērnu un jauniešu auditoriju un kuri darbam Komitejā atlasīti atklāta konkursa kārtībā.
3. Komitejas sastāvu uz četriem gadiem apstiprina kultūras ministrs.
4. Komitejas locekļi no sava vidus ar vienkāršu balsu vairākumu, atklāti balsojot, ievēl Komitejas priekšsēdētāju un Komitejas priekšsēdētāja vietnieku.
5. Komitejas priekšsēdētāja pienākumus viņa prombūtnes laikā pilda Komitejas priekšsēdētāja vietnieks vai norīkots Komitejas loceklis.
6. Izmaiņas Komitejas sastāvā var tikt veiktas pēc Komitejas priekšsēdētāja vai Komitejas locekļu priekšlikuma. Ja izmaiņas Komitejas sastāvā tiek veiktas sakarā ar to, ka darbu Komitejā pārtrauc Komitejas loceklis, kas darbam Komitejā atlasīts atklāta konkrsa kārtībā, kultūras ministram ir tiesības darbam Komitejā uzaicināt citu personu, kas pārstāv bērnu un jauniešu darbības jomu, bez atkārtotas konkursa rīkošanas.
7. Komitejas locekļi par darbu Komitejā atlīdzību nesaņem.

**III. Komitejas uzdevumi un tiesības**

1. Komitejas pamatuzdevums ir izstrādāt priekšlikumus Simtgades svētku programmai, veidot un īstenot rīcības stratēģiju jauniešu aktīvai iesaistei un līdzdalībai Simtgades svētku plānošanā un organizēšanā 2015. – 2018.gadam.
2. Komitejas uzdevumi:
   1. apzināt un apkopot bērnu un jauniešu idejas, intereses un vēlmes Simtgades svētku gaidīšanas kontekstā;
   2. vērtēt un izvēlēties bērnu un jauniešu idejas, kas būtu iekļaujamas Simtgades svētku programmas plānošanā un īstenošanā;
   3. popularizēt, izplatīt un skaidrot Simtgades darba grupas idejas, plānus bērnu un jauniešu auditorijai Latvijā un ārpus tās;
   4. pārstāvēt jauniešu intereses Latvijas Republikas simtgades svētku radošās padomes tikšanās reizēs;
   5. plānot un koordinēt pasākumus bērnu un jauniešu auditorijai, kas veicinātu līdzdalību Simtgades svētku plānošanā un organizēšanā;
   6. sekmēt bērnu un jauniešu pašiniciatīvu un aktīvu līdzdalību Simtgades svētku sagatavošanā un organizēšanā;
   7. iniciēt notikumus, kas bērnos un jauniešos stiprinātu patriotismu un piederības sajūtu Latvijas valstij un tās kultūrtelpai;
   8. aktualizēt Latvijas vēsturi un ar radošām metodēm skaidrot to sabiedrībai, rosinot jaunradi un radošas partnerības;
   9. sadarbībā ar valsts un pašvaldību institūcijām plānot un koordinēt publicitātes pasākumus (diskusijas, konferences, zibakcijas, konkursi, simpoziji u.c.), kas ļautu lielākai sabiedrības daļai uzzināt par bērnu un jauniešu aktivitātēm un idejām Simtgades svētku kontekstā;
   10. ieteikt tēmas pētījumiem jaunatnes jomā, kas attiecas uz Simtgades svētku mērķiem un uzdevumiem.
3. Komitejas tiesības:
   1. pieprasīt un saņemt Komitejas uzdevumu izpildei nepieciešamo informāciju no valsts un pašvaldību iestādēm, Latvijas Republikas simtgades svētku radošās padomes;
   2. uzaicināt piedalīties Komitejas sēdēs ar padomdevēja tiesībām ekspertus, kā arī valsts, pašvaldību iestāžu un nevalstisko organizāciju pārstāvjus konsultāciju sniegšanai un ieteikumu sagatavošanai;
   3. saskaņā ar darbības mērķiem un uzdevumiem veidot darba grupas, ekspertu komisijas, iesaistot atbilstošus speciālistus no valsts, pašvaldības un nevalstiskajām institūcijām un jauniešus no izglītības iestādēm un interešu grupām;
   4. konsultēt Latvijas Republikas simtgades svētku radošo padomi jaunatnes lietās.
4. Komitejai nav tiesību patstāvīgi veikt finanšu darbības.

**III. Komitejas darbības kārtība**

1. Komitejas priekšsēdētājs:
   1. organizē Komitejas darbu Komitejai noteikto uzdevumu izpildei;
   2. organizē sanāksmes ne retāk kā reizi 2 (divos) mēnešos;
   3. sasauc Komitejas ārkārtas sēdi, ja to ierosina vismaz 6 (seši) Komitejas locekļi;
   4. sagatavo un organizē Komitejas sēžu darba kārtību;
   5. nosaka Komitejas sēdes laiku un datumu un ne vēlāk kā 5 (piecas) darba dienas pirms Komitejas sēdes nosūta (elektroniski vai papīra formā pēc Komitejas locekļa pieprasījuma) Komitejas locekļiem informāciju par sēdes sasaukšanu un darba kārtībā izskatāmajiem jautājumiem;
   6. pēc Kultūras ministrijas pieprasījuma sniedz informāciju par Komitejas darbu.
2. Komiteja ir tiesīga pieņemt lēmumus, ja sanāksmē piedalās vismaz puse no Komitejas locekļiem. Komiteja lēmumus pieņem ar balsu vairākumu. Vienāda balsu skaita gadījumā izšķirošā ir Komitejas priekšsēdētāja balss. Komitejas lēmumiem ir ieteikuma raksturs.
3. Komitejas sēdes ir atklātas un tiek protokolētas.
4. Komitejas darbību materiāltehniski nodrošina Kultūras ministrija sadarbībā ar Latvijas Kultūras akadēmiju.

Latvijas Kultūras akadēmijas

KONKURSA

„Par pretendentu atlasi darbam Latvijas Republikas simtgades jauniešu rīcības komitejā”

Pielikums Nr.2

**KONKURSA PIETEIKUMA ANKETA**

|  |  |  |
| --- | --- | --- |
| **1. Informācija par pretendentu:** | | |
| * 1. Vārds, uzvārds: |  | |
| * 1. Vecums/dzimšanas datums: |  | |
| * 1. Pretendenta pārstāvētā institūcija (piem., mācību iestāde, organizācija utt.) |  | |
| * 1. Deklarētā dzīvesvietas adrese: |  | |
| * 1. E-pasta adrese: |  | |
| * 1. Kontakttālrunis: |  | |
| **2. Īss raksturojums par sevi, par savu līdzšinējo darbību jauniešu darba veicināšanā** | | |
|  | | |
| **3. Motivācijas skaidrojums, kāpēc pretendē uz vietu Latvijas Republikas simtgades jauniešu rīcības komitejas sastāvā** | | |
|  | | |
| **4. Ko Tu esi gatavs uzdāvināt Latvijai simtgades svētkos?** | | |
|  | | |
| **5. Kā Tu svinētu Latvijas simtgadi?** (*uzraksti nelielu svētku programmas aprakstu*) | | |
|  | | |
| **6. No kurienes ieguvi informāciju par Konkursu?** | | |
|  | | |
| **8. Norādi 2-3 cilvēkus, kas var sniegt atsauksmes par Tavu līdzšinējo darbību.** | | |
| **Vārds**  **Uzvārds**  **Nodarbošanās**  **e-pasts:**  **Tālr.:** | | |
| **Apliecinu, ka esmu iepazinies ar Konkursa nolikumu un tā pielikumu Nr.1 „Latvijas Republikas simtgades jauniešu rīcības komitejas darbības pamatprincipi”**  *(ieraksti lodziņā „Jā”)* | |  |
| **9.Pretendents** | | |
| Vārds, uzvārds: |  | |
| Paraksts: |  | |
| Vieta: |  | |
| Datums: |  | |
| **9.1. Informācija par nepilngadīgās personas aizbildni vai aizgādni** | | |
| Vārds, uzvārds: |  | |
| Paraksts: |  | |
| Vieta: |  | |
| Datums: |  | |